Elektra
Elektra er en opera i én akt af Richard Strauss med libretto af Hugo von Hofmannsthal efter dennes skuespil Elektra (1903), der igen er baseret på Sofokles' tragedie over det græske sagn om kong Agamemnon og dronning Klytaimnestra og deres børn Chrysothemis, Orestes og Elektra.
Strauss' mangeårige og frugtbare samarbejde med Hofmannsthal begyndte i 1906 og resulterede i seks operaer, hvoraf Arabella blev den sidste. Elektra blev uropført i Dresden i 1909.